Vuurwapens, ammunisie by Parkwood-huis gevindArgieffoto Die polisie het Vrydag tydens ŉ klopjag beslag gelê op ŉ versameling wapens en ammunisie by ŉ huis in Parkwood in die Wes-Kaap. Kapt. FC van Wyk, woordvoerder van die polisie, het gesê beamptes van die misdaadbekampingseenheid by die Grassy Park-polisiestasie het ŉ wenk ontvang oor vuurwapens wat by ŉ huis in Falconrylaan in Parkwood versteek word. “Beamptes het na die betrokke adres gegaan en beslag gelê op een twaalfboorhaelgeweer, drie .38-vuurwapens, twaalf .45-patrone, 21 haelgeweerpatrone en tien .38-patrone,” het Van Wyk gesê. “Alle vuurwapens het reeksnommers.” Twee mans, onderskeidelik 34 en 48 jaar oud, is in hegtenis geneem op aanklag van die besit van ongelisensieerde vuurwapens en die besit van ammunisie. Die mans sal na verwagting binnekort in die Wynberg-landdroshof verskyn.